Index - Belföld - Kezdődnek a ballagások, hétfőtől érettségi
Kezdődnek a ballagások, hétfőtől érettségi
2018.05.04. 05:42
Pénteken és hétvégén tartják a ballagásokat a hazai középiskolákban, hétfőn pedig minden végzős számára megkezdődnek az írásbeli érettségik. A vizsgák már pénteken elkezdődnek: ma tartják a nemzetiségi írásbeliket a horvát, a német, a román, a szerb és a szlovák nemzetiségi nyelvből és irodalomból.
Idén 110 700 diák tesz érettségit 1183 helyszínen. Az írásbeli vizsgákat május 4. és 28., az emelt szintű szóbeli vizsgákat június 7. és 14., a középszintű szóbeliket pedig június 18. és 29. között tartják.
Az érettségizők közül mintegy 73 400 végzős középiskolás ebben a vizsgaidőszakban teheti le az úgynevezett rendes érettségit. Rajtuk kívül - élve az érettségi rendszer lehetőségeivel - mintegy 37 300-an tesznek majd legalább egy tárgyból valamilyen típusú érettségi vizsgát.